Sýna afrakstur ljósmyndanámskeiðs í grunnskólunum Á föstudaginn var opnuð í anddyri Tónlistarskólans á Akranesi ljósmyndasýning nemenda unglingadeilda Brekkubæjarskóla og Grundaskóla . Myndirnar eru afrakstur úr ljósmyndavali sem kennt hefur verið í grunnskólunum á Akranesi í vetur . Sýningin stendur til 5. maí . Það voru þeir Gunnar Viðarsson og Jónas H Ottósson , félagar í áhugaljósmyndarafélaginu Vitanum , sem leiðbeindu ungmennunum . Verkefnið var samstarf Vitans og skólanna en Menningarráð Vesturlands styrkti það . Jónas H Ottósson lögreglumaður er jafnframt kennari að mennt og virkur félagi í Vitanum . Hann segir hugmyndina að bjóða upp á námskeið hafi kviknað í fyrra þegar áhugaljósmyndarar voru að velta því fyrir sér hvernig þeir gætu miðlað af þeirri reynslu sem þeir sjálfir hafa aflað . Ákveðið hafi verið að fara með fræðslu þessa inn í grunnskólana og boðið upp á ljósmyndun sem valáfanga . Lokaverkefnið hafi síðan verið að hver nemandi sendi inn fimm til tíu myndir . Jónas og Gunnar völdu síðan út tvær myndir frá hverjum nemanda og sett var upp ljósmyndasýning . Jónas segir að komið hafi í ljós gríðarlegir hæfileikar hjá unga fólkinu í ljósmyndun , bæði í mynduppbyggingu og því að fanga skemmtileg augnablik . „ Ég hreinlega fylltist mikilli gleði þegar ég sá árangurinn . Krakkarnir voru mjög áhugasamir og alls voru það 23 sem luku áfanganum . Margar stórgóðar myndir má finna á sýningunni , “ sagði Jónas .